b"\n_START_ARTICLE_\nEl soldat fanfarr\xc3\xb3\n_START_SECTION_\nArgument\n_START_PARAGRAPH_\nPirgopol\xc3\xadnices, un soldat fanfarr\xc3\xb3 del qual es burlen fins i tot els esclaus, rapta Filocom\xc3\xa0sia, una cortesana atenesa, i se l'emporta a Efes amb ell. Casualment, el mateix soldat rep com a regal d'uns pirates Palestri\xc3\xb3, criat del jove aten\xc3\xa8s Pl\xc3\xa8usicles, l'enamorat de Filocom\xc3\xa0sia. Pl\xc3\xa8usicles viatja a Efes per intentar recuperar Filocom\xc3\xa0sia, i s'hostatja a la casa del costat de la del militar. El criat fa un forat a la paret per tal que els enamorats es puguin veure. Esc\xc3\xa8ler, un dels criats del militar, descobreix Filocom\xc3\xa0sia i Pl\xc3\xa8usicles fent-se petons, per\xc3\xb2 ells i Palestri\xc3\xb3 ho neguen, i li fan creure que ha arribat d'Atenes la germana bessona de Filocom\xc3\xa0sia (que era qui s'estava besant amb Pl\xc3\xa8usicles)._NEWLINE_Amb la complicitat de Periplectomen, el vell ve\xc3\xad del militar, Pl\xc3\xa8usicles i Palestri\xc3\xb3 paren una trampa al soldat, fent-li creure que la dona del ve\xc3\xad est\xc3\xa0 enamorada d'ell, i li envien un anell de regal com a prova del seu amor. Palestri\xc3\xb3 aconsella al militar que abandoni Filocom\xc3\xa0sia, que la deixi marxar a Atenes amb la seva germana bessona i que, a m\xc3\xa9s a m\xc3\xa9s, li regali les seves joies per guanyar el seu perd\xc3\xb3. Pl\xc3\xa8usicles fingeix ser un capit\xc3\xa0 que ve a buscar Filocom\xc3\xa0sia de part de la seva mare malalta. El militar allibera Palestri\xc3\xb3 en agra\xc3\xafment pels seus serveis, i ell se'n va amb Pl\xc3\xa8usicles i Filocom\xc3\xa0sia, que fingeix una gran pena per haver de separar-se del soldat. Quan el soldat entra a casa del vell, aquest el ret\xc3\xa9 i l'acusa d'ad\xc3\xbalter, i fa que el seu cuiner el castigui. Quan surt de la casa del vell, Esc\xc3\xa8ler l'informa que ha vist Filocom\xc3\xa0sia i Pl\xc3\xa8usicles fent-se petons, i el militar compr\xc3\xa8n que ha estat enganyat per Palestri\xc3\xb3 i per la seva pr\xc3\xb2pia vanitat."